Voormalige SA onnie vas oor kinderpornografie(Argieffoto: Unsplash) ’n Voormalige onderwyser en rugbyafrigter van Grey High School in Port Elizabeth in die Oos-Kaap is in Australië in hegtenis geneem vir die besit en verspreiding van kinderpornografie. Die man, wat jare gelede die Springbokkaptein Siya Kolisi op skool afgerig het, was ’n waterpolo-afrigter in Queensland ten tyde van sy inhegtenisneming. Hy is intussen geskors. The Sydney Morning Herald berig die man is Saterdag in hegtenis geneem nadat polisiebeamptes beslag gelê het op items by ’n huis in die woonbuurt Mooloolaba in die Sonskynkus-streek in Queensland. Die man word nou deur een aanklag van die besit en verspreiding van kindermisbruikmateriaal in die gesig gestaar. Die uitvoerende hoof van Waterpolo Queensland, Melanie Woosnam, het intussen in ’n skrywe op hul webwerf bevestig dat die man sedert sy inhegtenisneming van dié organisasie geskors is. “Water Polo Queensland Inc. maak bekend dat [die man] met onmiddellike inwerkingtreding as die spelontwikkeling-en-mededingingbeampte vir die Sonskynkus-streek geskors is, omdat hy van ernstige strafregtelike oortredings aangekla word,” het sy in ’n verklaring gesê. “Dit is nou ’n saak vir die polisie in Queensland en vorm deel van ’n deurlopende ondersoek. Daar is geen aanduidings dat enige kind wat betrokke is by Waterpolo Queensland leed aangedoen is nie.” Speurders doen ’n beroep op diegene wat dalk met die man te doen gehad het of van moontlike slagoffers weet, om met inligting na vore te kom. Maroela Media het Grey High School genader vir kommentaar en wag op terugvoer.